Martvoň, Anton, poslanec NR SR (2015-11-20):
Ďakujem pekne, pán predsedajúci. Dovoľte, aby som iba v krátkosti zdôvodnil náš návrh zákona, ktorý je nasmerovaný proti pretáčaniu kilometrov na tachometroch alebo teda na odometroch motorových vozidiel, zároveň je proti montovaniu antiradarov a majákov a samozrejme cez pozmeňujúci návrh, ktorý sme dali v ústavnoprávnom výbore a ktorý sme konzultovali aj, samozrejme, potom na výbore pre hospodárstvo, sme to rozšírili aj o zákaz predaja motorových vozidiel s pretočenými kilometrami v autobazároch podnikateľmi, fyzickými osobami-podnikateľmi. V úvode chcem povedať, že na Slovensku sú to desiatky tisíc, ak nie už niekoľko stoviek tisíc áut, ktoré chodia a sú na trhu s pretočenými kilometrami, čím je, samozrejme, ohrozovaná bezpečnosť premávky na pozemných komunikáciách a sú klamaní spotrebitelia ako takí, ktorí v domnení, že si kupujú auto, povedzme, iba s 50-tisíc kilometrami, sú oklamaní, a to auto je vo veľmi zlom stave kvôli tomu, že bolo pretočené o 100-tisíc kilometrov. Predmetný pozmeňujúci návrh, ktorý sme doplnili po odbornej diskusii, či už na Slovenskej obchodnej inšpekcii, ministerstve vnútra, ministerstve dopravy, taktiež na úseku ministerstva hospodárstva, po rozhovore a diskusii s pánom poslancom Zajacom z opozície, ale aj s odborníkmi z praxe, sme teda v ústavnoprávnom výbore doplnili cez pozmeňujúci návrh do nášho návrhu zákona aj to, kto bude oprávnený subjekt na pretočenie alebo nastavenie kilometrov do pôvodného stavu alebo približne pôvodne zistiteľného stavu, kde sme to zverili výrobcovi, zástupcovi výrobcu alebo autorizovanému servisu. Zároveň sme upresnili to oprávnenie Slovenskej obchodnej inšpekcie, kde Slovenská obchodná inšpekcia bude môcť dať pokutu od 3- do 50-tisíc eur za, teda pre osobu, ktorá pretáča kilometre. Zároveň sme doplnili zákaz predávania takýchto motorových áut s pretočenými kilometrami v autobazároch a podnikateľmi, čo znamená, že Slovenská obchodná inšpekcia v prípade, že autobazár bude predávať motorové vozidlá s pretočenými odometrami, alebo teda kilometrami na odometroch, bude môcť uložiť pokutu od 3- do 50-tisíc eur. Pri opakovanom zistení to bude až do dvojnásobku a sa zároveň, pokiaľ sa to bude opakovať neustále, že pôjde o chronického porušovateľa zákona zo strany autobazáru, tak bude môcť dať Slovenská obchodná inšpekcia podnet na živnostenský úrad na odobratie živnostenského oprávnenia takémuto autobazáru, ktorý v podstate klame spotrebiteľa a našich občanov. V podstate zároveň sme doplnili, že Slovenská technická kontrola každú neoprávnenú manipuláciu, ktorú zistí, zaznamená do centrálneho informačného systému technickej kontroly. Taktiež sme zakotvili, že každá právnická osoba, ktorá teda zistí, že došlo k neoprávnenému pretočeniu kilometrov, či to už bude pri dovoze, stanica kontroly originality alebo to bude autorizovaný servis, alebo iný servis, bude mať povinnosť to oznámiť Slovenskej obchodnej inšpekcii, ktorá bude potom samozrejme môcť začať konanie na ochranu spotrebiteľa, našich občanov. V prípade, že tak neurobí tá právnická osoba, tak bude môcť uložiť takej právnickej osobe SOI-ka pokutu do 300 euro. Taktiež v podstate sme do predmetného zákona doplnili alebo zapracovali všetky pripomienky, ktoré nám dala aj Kancelária Národnej rady Slovenskej republiky. Toľko z mojej strany, v krátkosti. Ďakujem pekne.